U-I-53/98
Natisni
Opravilna št.:
U-I-53/98
Datum odločitve:
21. 10. 1999
Objavljeno:
OdlUS VIII, 229
ECLI:
ECLI:SI:USRS:1999:U.I.53.98
Akt:
Zakon o delovnih razmerjih (Uradni list RS, št. 14/90, 5/91, 71/93) (ZDR), 1. odst. 114. čl.
Izrek:
Pobuda Alfreda Ojcingerja za začetek postopka za oceno ustavnosti prvega odstavka 114. člena Zakona o delovnih razmerjih se zavrže.
Evidenčni stavek:
Pobudnik ne izkazuje pravnega interesa, če izpodbijani zakon ne posega neposredno v pobudnikove pravice, pravne interese oziroma pravni položaj in se njegov pravni položaj tudi ob morebitni razveljavitvi izpodbijanega zakona ne bi spremenil.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.

Kolektivna pogodba, pristojnost za sklepanje.
Pravna podlaga:
Zakon o Ustavnem sodišču (ZUstS), 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Alfred Ojcinger, Slovenska Bistrica
Datum vloge:
9. 2. 1998
Vrsta odločitve:
sklep
Vrsta rešitve:
zavrženje
Dokument:
US19710
Dokument v PDF obliki:
U-I-53-98.pdf
116 KB
Prenesite datoteko
U-I-53/98
21. 10. 1999
S K L E P
Ustavno sodišče je v postopku za preizkus pobude Alfreda Ojcingerja iz Slovenske Bistrice na seji dne 21. oktobra 1999
s k l e n i l o:
Pobuda Alfreda Ojcingerja za začetek postopka za oceno ustavnosti prvega odstavka 114. člena Zakona o delovnih razmerjih (Uradni list RS, št. 14/90, 5/91, 71/93) se zavrže.
O b r a z l o ž i t e v
1. Po določbi prvega odstavka 114. člena Zakona o delovnih razmerjih (v nadaljevanju: ZDR) sklepajo kolektivno pogodbo za območje republike ali za posamezno dejavnost sindikati in Gospodarska zbornica Slovenije oziroma druga splošna asociacija organizacij oziroma delodajalcev. Pobudnik navaja, da delavec, ki ni član sindikata, nima možnosti vplivati na izbiro zastopnikov, ki se bodo pogajali o sklenitvi splošnih kolektivnih pogodb, čeprav te veljajo tudi zanj. Sporna določba naj bi zato delavcu mimo njegove volje in soglasja postavila skrbnika. Kolektivno pogodbo s splošno veljavnostjo bi bilo po mnenju pobudnika šteti za splošni akt za izvrševanje javnih pooblastil in to tistih, ki se jih na podlagi drugega odstavka 145. člena Ustave lahko prepusti v samoupravno urejanje državljanom. Zato naj bi bila izpodbijana določba v nasprotju s 44. členom Ustave, ker delavcu kot posamezniku onemogoča sodelovanje pri upravljanju javnih zadev.
2. Za vložitev pobude za začetek postopka za oceno ustavnosti zakona mora po 24. členu Zakona o Ustavnem sodišču (Uradni list RS, št. 15/94 - v nadaljevanju: ZUstS) pobudnik izkazati pravni interes. Ta je podan, če izpodbijani zakon
neposredno posega v pobudnikove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten: morebitna ugoditev pobudnikovemu predlogu mora privesti do spremembe njegovega pravnega položaja.
3. V prvem odstavku 114. člena ZDR je na splošno določena pristojnost za sklepanje kolektivnih pogodb na ravni države ali na ravni posamezne dejavnosti. To pristojnost imajo združenja delodajalcev in delojemalcev, ne pa posamezni delavci. Tudi z razveljavitvijo izpodbijane zakonske določbe posamezni delavec ne bi pridobil take pristojnosti. Glede na navedeno pobudnik pravnega interesa ne izkazuje, zato je bilo njegovo pobudo treba zavreči.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen